b'\n_START_ARTICLE_\nMorski zmaj\n_START_SECTION_\nOpis\n_START_PARAGRAPH_\nMorski zmaj ima bo\xc4\x8dno splo\xc5\xa1\xc4\x8deno telo, veliko glavo z velikimi, navzgor obrnjenimi o\xc4\x8dmi ter velikimi, navzgor obrnjenimi usti. Hrbet ribe in glava so zeleno rumene do temno zeleno rjave barve, boki so svetlej\xc5\xa1i in imajo pokon\xc4\x8dne rumenkaste, rumenkasto modre ali bodrikasto rjave pokon\xc4\x8dne proge. Prva hrbtna plavut je temna in nosi strupene trne, zadnja in analne plavuti imajo po dol\xc5\xbeini rumeno progo. Repna plavut je zaobljena. Strup vsebujeta tudi bo\xc4\x8dna trna, ki ju imajo morski zmaji na \xc5\xa1kr\xc5\xbenih poklopcih. Morski zmaj zraste v dol\xc5\xbeino do 53 cm in lahko tehta do 1,86 kg. Te ribe so obi\xc4\x8dajno vkopane v pesku, tako da iz njega molijo le o\xc4\x8di in nevarni trni na globinah okoli 150 m. Med drstenjem v poletnih mesecih se zadr\xc5\xbeujejo tudi v plitvinah. Drsti se od junija do avgusta, ikre pa so pela\xc5\xa1ke in imajo premer okoli 1 mm.\n_START_SECTION_\nStrup\n_START_PARAGRAPH_\n\xc5\xbdarki v hrbtnih plavutih in trni na \xc5\xa1kr\xc5\xbenih poklopcih so iz\xc5\xbelebljeni, na bazi pa ima riba posebne me\xc5\xa1i\xc4\x8dke s strupom, ki ob penetraciji ko\xc5\xbee preko kanalov preide v kri \xc5\xbertve. Ob vbrizgu strupa v rano za\xc4\x8dne po\xc5\xa1kodovana oseba ob\xc4\x8dutiti hude bole\xc4\x8dine, ki jim v\xc4\x8dasih sledi tudi bruhanje in v izjemno redkih primerih mi\xc5\xa1i\xc4\x8dna paraliza ter smrt. Strup morskih zmajev je sicer termolabilen in se za\xc4\x8dne pri visokih temperaturah razgrajevati.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nMorski zmaj poseljuje vzhodni Atlantski ocean, Sredozemsko morje, \xc4\x8crno morje, pa tudi Jadran. \xc5\xbdivljenjski prostor se razteza od obal Norve\xc5\xa1ke, pa vse do Maroka, Madeire in Kanarskih otokov. _NEWLINE_Gospodarsko ni pomembna riba, a je zanimiva za \xc5\xa1portni ribolov, saj se za svojo velikost dobro upira. Velja za okusno ribo, ki se jo najve\xc4\x8dkrat pripravlja ocvrto, kuhano ali pe\xc4\x8deno.'